Vazirlar Mahkamasining “Oʻzbekiston Respublikasi Qishloq xoʻjaligi vazirligi huzuridagi Uzumchilik va vinochilikni rivojlantirish agentligi hamda Oʻzbekiston Respublikasi Qishloq xoʻjaligi vazirligi huzuridagi Uzumchilik va vinochilikni rivojlantirish agentligining Uzum yetishtiruvchilar va vino tayyorlovchilarni qoʻllab-quvvatlash jamgʻarmasi toʻgʻrisidagi nizomlarni tasdiqlash haqida” 2019-yil 30-martdagi 271-son qaroriga oʻzgartirish va qoʻshimchalar kiritish toʻgʻrisida
(resolution, 2020-12-01)

Oʻzbekiston Respublikasi Prezidentining “Meva-sabzavotchilik va uzumchilik tarmogʻini yanada rivojlantirish, sohada qoʻshilgan qiymat zanjirini yaratishga doir qushimcha chora-tadbirlar toʻgʻrisida” 2019-yil 11-dekabrdagi PQ-549-son qaroriga muvofiq Vazirlar Mahkamasi qaror qiladi: 1. Vazirlar Mahkamasining “Oʻzbekiston Respublikasi Qishloq xoʻjaligi vazirligi huzuridagi Uzumchilik va vinochilikni rivojlantirish agentligi hamda Oʻzbekiston Respublikasi Qishloq xoʻjaligi vazirligi huzuridagi Uzumchilik va vinochilikni rivojlantirish agentligining uzum yetishtiruvchilar va vino tayyorlovchilarni qoʻllab-quvvatlash jamgʻarmasi toʻgʻrisidagi nizomlarni tasdiqlash haqida” 2019-yil 30-martdagi 271-son qaroriga ilovaga muvofiq oʻzgartirish va qoʻshimchalar kiritilsin. 2. Oʻzbekiston Respublikasi Qishloq xoʻjaligi vazirligi manfaatdor vazirliklar va idoralar bilan birgalikda oʻzlari qabul qilgan normativ- huquqiy hujjatlarni bir oy muddatda ushbu qarorga muvofiqlashtirsin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining agrar va oziq-ovqat sohalarini rivojlantirish masalalari boʻyicha oʻrinbosari Oʻ.I. Barnoyev hamda Oʻzbekiston Respublikasi qishloq xoʻjaligi vaziri J.A. Xodjayev zimmasiga yuklansin. 1. 1-ilova 10-bandining “a” kichik bandi quyidagi mazmundagi xatboshi bilan toʻldirilsin: “uzumchilik yoʻnalishidagi investitsiya loyihalarini moliyalashtirish uchun tijorat banklari tomonidan ajratiladigan kreditlar boʻyicha kafillik taqdim etish sohasida umumiy qiymatining kamida 15 foizi loyiha tashabbuskori tomonidan moliyalashtiriladigan uzumchilik yoʻnalishidagi investitsiya loyihalarini moliyalashtirish uchun tijorat banklari tomonidan ajratiladigan kreditlar boʻyicha boʻlgʻusi hosil, tokzor va (yoki) yer uchastkasiga boʻlgan huquqni garovga olgan holda kafillik taqdim etadi;”. 2. 2-ilovada: a) 5-band quyidagi mazmundagi oʻn birinchi xatboshi bilan toʻldirilsin: “Oʻzbekiston Respublikasi Prezidenti hamda Oʻzbekiston Respublikasi Vazirlar Mahkamasining qarorlari va boshqa hujjatlarida belgilangan topshiriqlarni bajarish;” oʻn birinchi xatboshi tegishli ravishda oʻn ikkinchi xatboshi deb hisoblansin; b) 6-band: “a” kichik band quyidagi tahrirda bayon qilinsin: “a) qonun hujjatlarida belgilangan miqdorda yaratilayotgan uzum plantatsiyalarida tomchilatib sugʻorish texnologiyasini joriy etish. Agar shartnomada koʻrsatilgan tomchilatib sugʻorish texnologiyasini joriy qilishga sarflangan summa subsidiyaning qonun hujjatlarida belgilangan miqdoridan kam boʻlgan taqdirda subsidiya shartnomada nazarda tutilgan summaga ajratiladi;”; “b” kichik bandidagi “35 gektar va undan ortiq” soʻzlari “35 gektardan ziyod” soʻzlari bilan almashtirilsin; quyidagi mazmundagi “v” va “g” kichik bandlar bilan toʻldirilsin: “v) mahalliy sharoitda tok oʻsimligi toʻqima (meristema hujayra)laridan “In vitro” sharoitida yetishtirilgan tok koʻchatlarini sotib olish xarajatlarining bir qismini qoplash maqsadida bir dona tok koʻchatiga 4 (toʻrt) ming soʻmdan ortiq boʻlmagan miqdorda subsidiyalar ajratiladi; g) tok koʻchatlarini shpalerga (yogʻoch va boshqa sinuvchan ustunlardan tashqari) koʻtarish xarajatlarining bir qismini qoplash maqsadida bir dona shpalerga 15 (oʻn besh) ming soʻmdan ortiq boʻlmagan miqdorda subsidiyalar ajratiladi”; quyidagi mazmundagi oʻn birinchi xatboshi bilan toʻldirilsin: “Mazkur bandning “a” va “b” kichik bandlarida koʻrsatilgan maqsadlarga mablagʻlar Oʻzbekiston Respublikasining respublika budjetidan har yili ajratiladigan subsidiyalar hisobidan, “v” va “g” kichik bandlaridagi maqsadlar uchun mablagʻlar Jamgʻarmaning qolgan manbalaridan kelib tushadigan tushumlar hisobidan amalga oshiriladi.” v) 7-band quyidagi tahrirda bayon qilinsin. “7. Subsidiyalarni ajratish tomchilab sugʻorish tizimini joriy qilish, yaratilayotgan uzum plantatsiyalarida suv chiqarish uchun nasos stansiyalari va suv chiqarish uchun burgʻulash quduqlarini qurish, “In vitro” sharoitida yetishtirilgan tok koʻchatlari ekish va shpalerga koʻtarish holati boʻyicha amalga oshiriladi, Tomchilab sugʻorish tizimini joriy qilish, yaratilayotgan uzum plantatsiyalarida suv chiqarish uchun nasos stansiyalari va suv chiqarish uchun burgʻulash quduqlarini qurish, “In vitro” sharoitida yetishtirilgan tok koʻchatlari ekish va shpalerga koʻtarish holati Vazirlar Mahkamasining 2019-yil 6-fevraldagi 103-son qarori bilan tasdiqlangan Paxta xomashyosi yetishtiruvchilarning tomchilatib sugʻorish texnologiyasini joriy qilish bilan bogʻliq xarajatlarini qoplash tartibi toʻgʻrisidagi nizomning 6-bandiga muvofiq tarkibdagi foydalanishga topshirish boʻyicha komissiyaning dalolatnomasi bilan tasdiqlangan boʻlishi lozim”; g) 16-bandning uchinchi xatboshi quyidagi tahrirda bayon qilinsin: “uzum plantatsiyalarini barpo etish uchun yoki shpalerga koʻtarilishi lozim boʻlgan tokzorlar joylashgan yer uchastkasi mavjudligini tasdiqlaydigan hujjat — subsidiyalarni olishda;” d) 24-banddagi “uzum ekilishi mavsumi” soʻzlaridan keyin “yoki shpalerga koʻtarish ishlari” soʻzlari bilan toʻldirilsin; e) 25-banddagi “plantatsiyalarini barpo qilish” soʻzlaridan keyin “yoki shpalerga koʻtarish ishlari” soʻzlari bilan toʻldirilsin; j) 26-band quyidagi mazmundagi ikkinchi xatboshi bilan toʻldirilsin: “Agentlik tijorat banklari tomonidan ajratiladigan kreditlar boʻyicha boʻlgʻusi hosil, tokzor va (yoki) yer uchastkasiga boʻlgan huquqni garovga olgan holda kafillik taqdim etadi, bunda Jamgʻarma mablagʻlarining sarflanishi Jamgʻarmaning respublika budjetidan ajratiladigan subsidiyalardai tashqari boshqa manbalari hisobidan amalga oshiriladi”; ikkinchi-uchinchi xatboshilari tegishli ravishda uchinchi-toʻrtinchi xatboshilar deb hisoblansin; z) nizomga 2-ilovaning VII-bosqichi chora-tadbirlar ustunining 1-bandi quyidagi tahrirda bayon qilinsin: “1. Mablagʻlardan qatʼiy ravishda uzum plantatsiyalarini yaratish, tomchilab sugʻorish texnologiyasini joriy qilish va/yoki burgʻulash quduqlarini qurish, “In vitro” sharoitida yetishtirilgan tok koʻchatlari ekish va shpalerga koʻtarish uchun belgilangan maqsadda foydalanadi”; i) 3-ilovaning “Amalga oshiriladigan ishlar” grafasi kuyidagi mazmundagi 51-band bilan toʻldirilsin: “51. Tok koʻchatlarini shpalerga koʻtarish”.